1957 ई. में नामवर का कवि-स्वरूप फिर उभर कर आया. जनवरी, 1957 से विष्णुचन्द्र शर्मा ने बनारस से ‘कवि’ नामक पत्रिका निकाली. इसके कुल बारह अंक उन्होंने निकाले. जनवरी-फरवरी-मार्च, 1958 ई. (संयुक्तांक) में अंतिम अंक निकल कर यह बन्द हो गया. इसके हर अंक में एक कवि की कई कविताएँ उस अंक के विशिष्ट कवि के रूप में छापी जाती थी. इसके जनवरी, 1957 ई. के विशिष्ट कवि त्रिलोचन शास्त्री हैं, फरवरी अंक के केदारनाथ अग्रवाल, मार्च अंक के नामवर सिंह, अप्रैल अंक के गजानन माधव मुक्तिबोध, मई अंक के केदारनाथ सिंह, जून अंक की कीर्ति चौधरी, जुलाई अंक के रामदरश मिश्र, अगस्त अंक के नलिन विलोचन शर्मा, सितम्बर अंक के दुष्यंत कुमार, अक्टूबर अंक के भवानी प्रसाद मिश्र. इन दसों कवियों पर अलग-अलग लोगों ने आलोचनात्मक टिप्पणी भी लिखी थी. इस पत्रिका के संपादन में त्रिलोचन, नामवर, केदारनाथ सिंह, चन्द्रबली सिंह, हजारीप्रसाद द्विवेदी, रामअवध द्विवेदी, रामदरश मिश्र सक्रिय रचनात्मक योगदान देते थे. हर विशिष्ट कवि पर इन लोगों में से किसी एक ने आलोचनात्मक टिप्पणी लिखी है. इसके हर अंक में नामवर सिंह ‘विवेक’ स्तम्भ के अन्तर्गत कविता पर कवि-मित्र नाम से आलोचना लिखते थे. इस तरह ‘कवि’ पत्रिका में नामवर की कविता और आलोचना दोनों यहाँ पहली बार एक साथ उपस्थित हैं. यहाँ उसकी कुछ बानगी संक्षेप में प्रस्तुत है.